11 Gape Jehofa o ne a bontsha maatla a gagwe a go sireletsa ka tsela e e gakgamatsang fa a ne a fetisetsa botshelo jwa Morwawe yo o tsetsweng a le esi mo sebopelong sa kgarebana ya Mojuda e bong Marea. Moengele o ne a raya Marea a re o tla ‘ithwala mo sebopelong sa gagwe a bo a tshola ngwana wa mosimane.’ Moengele o ile a tlhalosa jaana: “Moya o o boitshepo o tla tla mo go wena, le maatla a Mogodimodimo a tla go okama.” (Luke 1:31, 35) Go bonala go se kile ga nna le nako e Morwa wa Modimo a neng a ka nna mo kotsing ka yone go feta eno. A boleo le bosaitekanelang jwa mmè wa motho di ne di ka senya leseanyana leno? A Satane o ne a tla kgona go gobatsa kana go bolaya Morwa yono pele ga A ka tsholwa? Legoka! Totatota Jehofa o ne a sireletsa Marea e le gore go se nne le sepe—bosaitekanelang, maatla ape a a kotsi, motho ope yo o setlhogo, kana ledimona—se se neng se ka gobatsa leseanyana leno go tloga fela fa le sena go imiwa. Jehofa o ne a tswelela pele a sireletsa Jesu le ka nako ya bosha jwa gagwe. (Mathaio 2:1-15) Fa fela nako e Modimo a e tlhomileng e ne e ise e fitlhe, Morwawe yo o rategang o ne a ka se ka a tlhaselwa ke ope.